**KRAJINA FJORDOV**

Naše gymnázium je zapojené do projektovej výzvy Úradu vlády SR, grantu EHP a Nórska, programová oblasť „Prispôsobenie sa zmene klímy- prevencia pred povodňami a suchom“. Náš projekt sa nazýva „Rozšírenie vyučovania a realizácia opatrení pre využitie dažďovej vody na Gymnáziu Púchov“. Úplne nečakane sme v rámci projektu dostali ponuku na účast na odbornej environmentálnej exkurzii v Nórsku pre jedno dievča, jedného chlapca a učiteľa. No kto by to neprijal? A tak nás, dvoch študentov pod vedením pani učiteľky Balalovej, čakal výlet do hlavného mesta Nórska, do Osla. A nemyslite si, že všetko bolo iba o zábave. Išli tam reprezentovať našu školu v projekte „Modrá škola“, kde si pripravili prezentáciu o využití dažďovej vody na gymnáziu (áno aj to červené čudo vonku na nádvorí školy je toho súčasťou a prvou lastovičkou).

Necelé tri hodiny nás delili od takého exotického štátu ako je Nórsko. Po dlhej únavnej ceste plnej očakávaní sme konečne spoznali ďalších žiakov vybraných z dvadsiatich škôl zo všetkých kútov Slovenska.

Prvý deň nás na slovenskom veľvyslanectve privítal usmievavý veľvyslanec pán Kašický, od ktorého sme sa dozvedeli také zaujímavosti, aké by ste sa nikde na internete nedočítali. Napríklad to, ako majú nórske deti povolené jesť čokoládu iba počas víkendu, alebo ako si maturanti na mesiac prenajímajú autobus, ktorý si prerobia podľa svojho gusta a brázdia nim Nórske kráľovstvo. Večer nás konečne v hosteli s výhľadom na more čakal zaslúžený odpočinok.

Na druhý deň po raňajkách s nórskymi špecialitami sme navštívili staré letisko s parkom, kde boli aplikované princípy využitia dažďovej vody v praxi. Keďže nám počasie veľmi neprialo, ukryli sme sa v dvoch „vikingských“ múzeách Kon-tiki a FramMuseum. Podvečerná cesta loďou a prechádzka po historickej časti Osla boli len čerešničkou na nórskej torte.

Na ďalší deň sme vstávali skoro ráno, aby sme všetkých účastníkom exkurzie a nórskym hostiteľom predniesli pripravené prezentácie. Našu veľkú trému dokázal upokojiť len nádherný výhľad zo siedmeho poschodia na park Vigelandsparken s viac ako dvesto sochami. Po malom obede sme cestovali metrom na starý skokanský mostík Holmenkollen s 360° panorámou, výhľadom na more, hory, mesto a fjordy. Takisto sme tam našli aj najstaršie lyžiarske múzeum na svete. Navečer sme sa vrátili do centra mesta na „menšie“ nákupy. Osobitým zážitkom bolo vidieť pravý nórsky piatkový večer, kedy je celé mesto „pod parou“.

Čo dodať na záver? Nórsko je nádherná zelená krajina, moderne vybudovaná, ale chrániaca históriu, priemyselná, ale s veľkou úctou k prírode. A čo nám chýbalo? Nič, akurát sľubované soby sme za štyri dni nevideli ani raz!

Alexandra Kloudová, III.A, Andrej Kučík, IV.C, Gymnázium Púchov

2571 trochu nórskeho vtipu

2717 všadeprítomná voda v meste

2358 spoločná fotografia